มิตรแท้ยามยาก! “จีน” แถลงขอบคุณน้ำใจไทยช่วยฝ่าวิกฤต “โคโรนา”
“สถานเอกอัครราชทูตจีนประจำประเทศไทย” ซาบซึ้งน้ำใจคนไทยช่วยฝ่าวิกฤต “โคโรนา” ออกแถลงการณ์แสดงความขอบคุณ พร้อมชี้เป็น “มิตรแท้ยามยาก” 
“สถานเอกอัครราชทูตจีนประจำประเทศไทย” ซาบซึ้งน้ำใจคนไทยช่วยฝ่าวิกฤต “โคโรนา” ออกแถลงการณ์แสดงความขอบคุณ พร้อมชี้เป็น “มิตรแท้ยามยาก”
7 ก.พ. 2563

โฆษกสถานเอกอัครราชทูตสาธารณรัฐประชาชนจีนประจำประเทศไทย ออกแถลงการณ์กรณีสถานการณ์การแพร่ระบาดของไวรัสโคโรน่าสายพันธุ์ใหม่ แสดงความซาบซึ้งในน้ำใจและความห่วงใยของคนไทย ตลอดจนการให้กำลังใจและความช่วยเหลือในหลายๆด้าน ทั้งจากรัฐบาลและประชาชนชาวไทย โดยแถลงการณ์ดังกล่าว ระบุว่า
 
แถลงการณ์การแพร่ระบาดของไวรัสโคโรน่าสายพันธุ์ใหม่
โดยโฆษกสถานเอกอัครราชทูตจีนประจำประเทศไทย
ในระหว่างการต่อสู้กับสถานการณ์การแพร่ระบาดของไวรัสโคโรนาสายพันธุ์ใหม่ในช่วงฤดูหนาวนี้ ประชาชนจีนได้รับการสนับสนุนและความช่วยเหลือที่ล้ำค่าจากวงการต่างๆของประเทศไทย รู้สึกอบอุ่นใจอย่างยิ่ง
พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ทรงมีพระราชสาส์นแสดงความห่วงใยไปยังฯพณฯสีจิ้นผิง ประธานาธิบดีของจีน พระบาทสมเด็จพระเจ้าอยู่หัว และสมเด็จพระนางเจ้าฯพระบรมราชินี พระราชทานเวชภัณฑ์ทางการแพทย์ อาทิเช่นหน้ากากอนามัย ถุงมือยาง เสื้อกาวน์กันน้ำ และยารักษาโรคให้กับฝ่ายจีน ฝ่ายจีนเราซาบซึ้งใจอย่างยิ่งและขอขอบพระคุณยิ่ง
พลเอกประยุทธ์ จันทร์โอชานายกรัฐมนตรี ได้ส่งสารให้กำลังใจถึงฯพณฯหลี่ เค่อเฉียง นายกรัฐมนตรีจีน ฯพณฯชวน หลีกภัย ประธานรัฐสภาและประธานสภาผู้แทนราษฎรส่งสารแสดงความห่วงใยถึงฯพณฯลี่ จ้านซู ประธานสภาประชาชนแห่งชาติจีน คณะรัฐมนตรี ผู้บริหารระดับสูงของรัฐบาลและส.ส.หลายท่าน ให้กำลังใจสนับสนุนให้ประชาชนจีนผ่านพ้นวิกฤตนี้ผ่านช่องทางการส่งสาร โทรศัพท์ วิดีโอและการแสดงออกในลักษณะต่างๆ เป็นต้น ทั้งยังแสดงความเชื่อมั่นอย่างแรงกล้าและส่งความปรารถนาดีให้ประชาชนจีนเพื่อประสบชัยชนะในการต่อสู้กับการแพร่ระบาดของไวรัสฯนี้
พี่น้องชาวไทยจากทุกแวดวงอาชีพต่างก็แสดงออกถึงน้ำใจในการช่วยเหลือชาวจีนด้วยการบริจาคเงินและสิ่งของต่างๆ นายกประยุทธ์ จันทร์โอชาและประชาชนชาวไทยโพสต์คลิปวิดีโอ ทำป้ายสโลแกนเพื่อให้กำลังใจแก่ประเทศจีน พร้อมทั้งให้กำลังใจชาวอู่ฮั่น ซึ่งสิ่งเหล่านี้สร้างแรงบันดาลใจและความรู้สึกที่ลึกซึ้งให้ชาวจีน ประชาชนชาวจีนจะไม่ลืมพี่น้องชาวไทยที่ให้ความช่วยเหลือในยามคับขันอย่างทันท่วงที
ความรู้สึกรักใคร่และมิตรภาพที่ลึกซึ้งของฝ่ายไทยในยามทุกข์ยากนั้นได้อธิบายอย่างชัดเจนถึง “การลงเรือลำเดียวกัน” ระหว่างจีนกับไทย สองประเทศจะร่วมมือกันฟันฝ่าวิกฤตการณ์ จะร่วมเฝ้าสังเกตการณ์และช่วยเหลือซึ่งกันและกัน สมดังคำกล่าวที่ว่า “จีนไทยใช่อื่นไกล พี่น้องกัน”
ในการรับมือกับการแพร่ระบาดไวรัสโคโรนาสายพันธุ์ใหม่ครั้งนี้ ฝ่ายจีนให้ความสำคัญเป็นอย่างยิ่งในการประสานงานกับฝ่ายไทย โดยมีการติดต่อประสานงานกับรัฐบาลไทยตลอดจนสถานทูตและสถานกงสุลไทยประจำประเทศจีนอย่างใกล้ชิด ดูแลและให้ความช่วยเหลือชาวไทยที่พำนักอยู่ในประเทศจีน จัดการแก้ไขปัญหาตามข้อกังวลของพี่น้องชาวไทย ภายใต้ความพยายามร่วมกันของทั้งสองฝ่าย
เมื่อวันที่ 4 กุมภาพันธ์ที่ผ่านมา ฝ่ายไทยส่งเครื่องบินเช่าเหมาลำออกเดินทางไปยังเมืองอู่ฮั่น เพื่อรับคนไทย138 คนที่พำนักอยู่ในจีนกลับไทย ในขณะเดียวกัน ผู้ป่วยและนักท่องเที่ยวจีนที่อยู่ในประเทศไทยก็ได้รับการดูแลอย่างดีจากฝ่ายไทย เมื่อไม่นานมานี้ ฯพณฯ อนุทินชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ได้เดินทางไปโรงพยาบาลเพื่อเยี่ยมผู้ป่วยติดเชื้อชาวจีนด้วยตนเอง ภายใต้การเยียวยารักษาและการดูแลผู้ป่วยอย่างมีประสิทธิภาพของฝ่ายไทย ผู้ป่วยชาวจีน 6 รายได้รับการรักษาจนหายและกลับประเทศได้แล้ว
หน่วยงานต่างๆที่เกี่ยวข้องของไทยยังดำเนินการอำนวยความสะดวกด้านวีซ่าสำหรับนักท่องเที่ยวชาวจีนหูเป่ยที่ได้รับผลกระทบจากเหตุการณ์ครั้งนี้ หน่วยงานด้านการต่างประเทศ การสาธารณสุข รวมไปถึงการท่องเที่ยวของทั้งสองประเทศมีการสื่อสารอย่างใกล้ชิด ร่วมกันเสริมสร้างการป้องกันและควบคุมการแพร่ระบาด เพื่อลดผลกระทบต่อความร่วมมือทั้งสองประเทศ
ในปัจจุบัน การแพร่ระบาดไวรัสโคโรนาสายพันธุ์ใหม่ครั้งนี้สามารถป้องกัน ควบคุมและรักษาได้ รัฐบาลจีนและประชาชนชาวจีนกำลังทำงานกันอย่างเต็มที่เพื่อต่อสู้กับการแพร่ระบาดของไวรัสฯ และได้รับผลเป็นเชิงบวก แม้ว่ามีผู้ติดเชื้อมีจำนวนค่อนข้างสูง แต่มีอัตราการตายจากการติดเชื้อที่ค่อนข้างต่ำมีเพียงแค่ 2% เท่านั้น ซึ่งต่ำกว่าอัตราการตายจากไข้หวัดใหญ่สายพันธุ์ H1N1 และโรคระบาดอื่นๆอย่างมาก
ปัจจุบันจำนวนผู้ป่วยที่รักษาหายแล้วในจีนเพิ่มขึ้นอย่างต่อเนื่องและเกินจำนวนผู้เสียชีวิต ภายใต้การนำที่แข็งแกร่งของรัฐบาลจีน การทำงานร่วมกันของชาวจีน และการสนับสนุนจากประชาคมโลก รวมถึงประเทศไทยด้วย ประเทศจีนมีความมั่นใจ ความสามารถและเชื่อมั่นในศักยภาพที่จะประสบชัยชนะจากการต่อสู้กับโรคระบาดในครั้งนี้ได้ ฝ่ายจีนจะยึดมั่นในหลักการการเปิดกว้างและความโปร่งใส ร่วมมืออย่างใกล้ชิดกับประเทศไทยต่อไป ฝ่ายจีนหวังว่าจะประสานงานอย่างใกล้ชิดกับฝ่ายไทยเพื่อเอาชนะอุปสรรคและความยากลำบากต่าง ๆ ร่วมกันต้อนรับวันพรุ่งนี้ที่สดใส
